Добри Жотев
Светът в действие

chitanka.info

О, нощ без край!

Не вярвам вече на слуха си!

Не вярвам:

Взривени бомби в гарови чакални.

Пленени самолети.

Отровени реки и океани.

Убиващи лъчи.

Самоубийци китове.

А гибел всечовешка,

по божия воля окована

в тъмниците на атома,

освобождението си очаква.

От своите обречени.

Не вярвам вече на очите си! —

Светът сънува лоши сънища!

Сънува!

Не е възможно всички святи истини

да са заченати в абсурда.

Не е възможно всяко съзидание

да зида и иззижда, за да има

какво да разрушава.

Не е възможно геният на злото

да е създал доброто, за да може

безкрайно да го побеждава.

Не е възможно! —

Светът сънува лоши сънища!

Хилядолетни!

О, нощ без край! И без начало нощ!

О, свят…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.